Kvennalið Barcelona er Evrópumeistari í fótbolta eftir sigur á Chelsea í úrslitaleiknum. Barcelona er þar með fyrsta félagið sem á bæði Evróputitil bæði í karla- og kvennaflokki.
Barcelona og Chelsea mættust í úrslitaleiknum á gamla Ullevi-leikvanginum í Gautaborg. Barcelona kom af miklum krafti í leikinn og komust í forystu eftir 30 sekúndur og þá var ekki aftur snúið. Þær bættu við þremur mörkum í viðbót í fyrri hálfleik, og þar við sat, 4-0 sigur Barcelona niðurstaðan. Ógnarsterkt lið Chelsea, sem varð enskur meistari fyrr í mánuðinum, hafði engin svör við frábærri spilamennsku Barcelona. Tímabilið hjá kvennaliði Barcelona var stórkostlegt en liðið vann spænsku deildina örugglega og gerði þar yfir 120 mörk.
EM í sundi hófst í morgun, en fimm Íslendingar taka þátt á mótinu. Þrír Íslendingar syntu í undanrásum á morgun. Þær Jóhanna Elín Guðmundsdóttir og Steingerður Hauksdóttir kepptu í 50 metra skriðsundi, og Kristinn Þórarinsson í 50 metra baksundi. Þau voru öll talsvert frá sínu besta. RÚV sýnir beint frá EM í sundi næstu daga en útsendingin hefst í dag klukkan fjögur.
Tveir leikir voru í 8-liða úrslitum úrslitakeppni Dominos-deildar karla í körfubolta í gærkvöld. Á Hlíðarenda mættust Valur og KR í hörkuspennandi leik þar sem allt var í járnum. Framlengja þurfti leikinn og KR vann að lokum með einu stigi 99-98. Þá vann Þór Þorlákshöfn Þór frá Akureyri örugglega 95-76. Vinna þarf þrjá leiki í einvíginu til að komast áfram í undanúrslitin.
Tveir leikir voru í Pepsi Max-deild karla í fótbolta í gærkvöld þegar fjórða umferð hófst. Mikið var skorað og Víkingur kom sér á topp deildarinnar með 3-0 sigri á Breiðablik, og þá unnu nýliðar Leiknis sinn fyrsta leik í deildinni þegar þeir unnu Fylki sannfærandi 3-0. Fjórir leikir eru á dagskrá í fjórðu umferð í kvöld, þar á meðal grannaslagur KR og Vals á Meistaravöllum. FH, KA og Valur geta öll jafnað Víking að stigum með sigri í kvöld.
Barcelona er fyrsta knattspyrnyfélagið sem á Evróputitil bæði í karla- og kvennaflokki. Kvennalið Barcelona vann Chelsea örugglega í úrslitaleik Meistaradeildarinnar í gær.